ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Σεπτεμβρίου 1992 σχετικά με τη χορήγηση ενισχύσεων από τη Γερμανία υπέρ της βιομηχανίας άνθρακα για το 1992 (Το κείμενο στη γερμανική γλώσσα είναι το μόνο αυθεντικό) (92/506/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι

Η γερμανική κυβέρνηση, με επιστολή της 8ης Ιανουαρίου 1992, γνωστοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τις χρηματικές παρεμβάσεις που προτίθεται να διενεργήσει υπέρ της βιομηχανίας άνθρακα κατά το 1992, με επιστολή δε της 25ης Ιουνίου 1992 έδωσε συμπληρωματικές πληροφορίες σε απάντηση της επιστολής της Επιτροπής της 24ης Φεβρουαρίου 1992.

Δυνάμει της προαναφερθείσας απόφασης, η Επιτροπή αποφαίνεται για τα ακόλουθα χρηματοοικονομικά μέτρα:

- ενίσχυση για τις παραδόσεις άνθρακα και οπτάνθρακα προς τη βιομηχανία σιδήρου και χάλυβα της Κοινότητας, ύψους 3 293 εκατομμυρίων γερμανικών μάρκων,

- ενίσχυση στο πλαίσιο καθεστώτος που αποσκοπεί στη διατήρηση του εργατικού δυναμικού που εργάζεται στα υπόγεια ορυχεία (Bergmannspraemie), ύψους 133 εκατομμυρίων γερμανικών μάρκων.

Τα προβλεπόμενα από τη γερμανική κυβέρνηση μέτρα υπέρ της βιομηχανίας άνθρακα ανταποκρίνοται στις διατάξεις του άρθρου 1 παράγραφος 1 της απόφασης. Η Επιτροπή οφείλει, συνεπώς, να αποφασίσει, δυνάμει του άρθρου 10 της απόφασης, κατά πόσο τα μέτρα πληρούν τους στόχους και τα κριτήρια που αναφέρονται στην εν λόγω απόφαση και κατά πόσο συμβιβάζονται με την εύρυθμη λειτουργία της κοινής αγοράς.

ΙΙ

Βάσει των άρθρων 4 και 12 της απόφασης, επιτρέπεται στις επιχειρήσεις άνθρακα, στο μέτρο που χρειάζεται, να παρέχουν εκπτώσεις στις τιμές τιμοκαταλόγου ή στο κόστος παραγωγής για παραδόσεις άνθρακα οπτανθρακοποίησης, οπτάνθρακα και άνθρακα που προορίζεται για έγχυση στην τροφοδότηση των υψικαμίνων της κοινοτικής βιομηχανίας σιδήρου και χάλυβα, εφόσον διενεργούνται στο πλαίσιο μακροπρόθεσμης σύμβασης. Οι εν λόγω εκπτώσεις δεν πρέπει να οδηγήσουν σε τιμές παράδοσης του κοινοτικού άνθρακα και οπτάνθρακα χαμηλότερες από εκείνες που θα μπορούσαν να ζητούνται για τον άνθρακα τρίτων χωρών και για τον οπτάνθρακα που προέκυπτε από άνθρακα οπτανθρακοποίησης τρίτων χωρών.

Η κυβέρνηση της Ομοσπονδιακής Δημοκρατίας της Γερμανίας έφερε σε γνώση της Επιτροπής τις νέες αρχές που αποτελούν βάση για το σύστημα ενισχύσεων στις παραδόσεις ανθράκων και οπτανθράκων στην κοινοτική βιομηχανία σιδήρου και χάλυβα για το τριετές διάστημα από την 1η Ιανουαρίου 1992 έως τις 31 Δεκεμβρίου 1994- οι αρχές αυτές συνεπάγονται κάποια πίεση στην παραγωγή άνθρακα οπτανθρακοποίησης ως προς το κόστος- προς τούτο, η γερμανική κυβέρνηση έταξε ανώτατα όρια στο ποσό των ενισχύσεων για το ανωτέρω χρονικό διάστημα και επέβαλε χρηματική συνεισφορά που θα βαρύνει τη βιομηχανία. Η γερμανική κυβέρνηση, στην κοινοποίησή της, αναγνώρισε τις συνέπειες της λήξης της απόφασης αριθ. 2064/86/ΕΚΑΧ στις 31 Δεκεμβρίου 1993 από πλευράς εφαρμογής του συστήματος για το έτος 1994.

Το προβλεπόμενο συνολικό ποσό ενισχύσεων για την περίοδο ανέρχεται σε 9 106 εκατομμύρια γερμανικά μάρκα, ενώ οι συνολικές ποσότητες που καλύπτονται από τις ενισχύσεις αναμένεται να φθάσουν τα 57,2 εκατομμύρια τόνους άνθρακα. Το ύψος των διαθέσιμων ενισχύσεων για την περίοδο θα αντιστοιχεί μόνο σε ποσοστό 83 % του συνολικού ποσού ενισχύσεων που χορηγήθηκε κατά την προηγούμενη τριετή περίοδο δυνάμει του εν λόγω καθεστώτος- οι παραδόσεις άνθρακα που καλύπτονται από το εν λόγω σύστημα θα αντιπροσωπεύουν ποσοστό μόνο 81 % των ποσοτήτων που έλαβαν ενίσχυση στη διάρκεια της περιόδου από το 1989 έως το 1991.

Δυνάμει του ανωτέρω συστήματος, η γερμανική κυβέρνηση προτίθεται να καταβάλει στους παραγωγούς άνθρακα, για το έτος 1992, στο πλαίσιο των υφισταμένων δυνατοτήτων προϋπολογισμού, ποσό ύψους 3 293 εκατομμυρίων γερμανικών μάρκων για παραγωγή 20,7 εκατομμυρίων τόνων άνθρακα και οπτάνθρακα.

Μολονότι η Επιτροπή επιδοκιμάζει την αρχή του καθορισμού ανώτατων ορίων για τις ενισχύσεις, μια κάποια τάση επιβράδυνσης της αύξησης των ενισχύσεων ανά τόνο με την επιβολή χρηματικής συνεισφοράς που θα βαρύνει τον κλάδο άνθρακα, διαπιστώνει συνέχιση της αύξησης του κόστους παραγωγής και διεύρυνση της διαφοράς μεταξύ του κόστους παραγωγής και των τιμών που επικρατούν στην παγκόσμια αγορά. Εξ αυτού συνάγεται ότι οφείλουν να ενταθούν οι προσπάθειες τόσο από πλευράς πειθαρχίας και αυστηρού ελέγχου του κόστους παραγωγής όσο και αναδιάρθρωσης, προκειμένου να δρομολογηθεί πορεία αισθητής μείωσης των ενισχύσεων.

Η συμβολή των σχεδιαζόμενων μέτρων στην αναδιάρθρωση, στον εξορθολογισμό της βιομηχανίας άνθρακα και στην επίλυση κοινωνικών και περιφερειακών προβλημάτων, κλιμακώνοντας χρονικώς το κλείσιμο εγκαταστάσεων που παρουσιάζουν έλλειμμα, ανταποκρίνεται στα κριτήρια και στους στόχους του άρθρου 2 της απόφασης αριθ. 2064/86/ΕΚΑΧ.

Παράλληλα, οι ενισχύσεις αυτές συμβιβάζονται με τις διατάξεις των άρθρων 4 και 12 της εν λόγω απόφασης, δεδομένου ότι δεν οδηγούν σε τεχνητώς κατώτερες τιμές σε σχέση με εκείνες που ισχύουν για τον άνθρακα τρίτων χωρών.

Σύμφωνα με το άρθρο 11 παράγραφος 1 της απόφασης αριθ. 2064/86/ΕΚΑΧ, είναι σκόπιμο να διασφαλιστεί ότι οι ενισχύσεις αυτές δεν θα οδηγήσουν σε διακρίσεις, κατά την έννοια των διατάξεων της συνθήκης ΕΚΑΧ, μεταξύ των αγοραστών ή χρηστών άνθρακα ή οπτάνθρακα στην Κοινότητα.

Η γερμανική κυβέρνηση κοινοποιεί με το πέρας του έτους 1992 τις επελθούσες αλλαγές στη διάρκεια του έτους τόσο από πλευράς παραδόσεων όσο και ενδεικτικών τιμών και τα δεδομένα σχετικά με το κόστος παραγωγής, προκειμένου η Επιτροπή να είναι σε θέση να διασφαλίσει την τήρηση όλων των διατάξεων που προαναφέρθηκαν.

Η ενίσχυση των 133 εκατομμυρίων γερμανικών μάρκων που προορίζεται για τη χρηματοδότηση των επιδομάτων των ανθρακωρύχων (Bergmannspraemie), δηλαδή 10 γερμανικά μάρκα ανά ημέρα υπόγειας εργασίας, επιτρέπει στις επιχειρήσεις να διατηρούν προσωπικό με τα κατάλληλα προσόντα στις υπόγειες εργασίες. Η ενίσχυση αυτή, που συμβάλλει στη βελτίωση της παραγωγικότητας, προβλέπεται ρητά στο άρθρο 6 της απόφασης και συντελεί στη βελτίωση της ανταγωνιστικότητας της βιομηχανίας σύμφωνα με το άρθρο 2 παράγραφος 1 πρώτη περίπτωση της απόφασης.

ΙΙΙ

Οι ενισχύσεις που αποτελούν το αντιεκίμενο της παρούσας απόφασης συμβιβάζονται, κατά συνέπεια, με την εύρυθμη λειτουργία της κοινής αγοράς,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στη Γερμανία να χορηγήσει στη γερμανική βιομηχανία άνθρακα, για το ημερολογιακό έτος 1992, ενισχύσεις ύψους έως 3 426 εκατομμυρίων γερμανικών μάρκων. Το ποσό συντίθεται από τις εξής ενισχύσεις:

- ενίσχυση για τς παραδόσεις άνθρακα και οπτάνθρακα στη βιομηχανία σιδήρου και χάλυβα της Κοινότητας, ύψους 3 293 εκατομμυρίων γερμανικών μάρκων,

- ενίσχυση προβλεπόμενη στο πλαίσιο καθεστώτος που αποσκοπεί στη διατήρηση του εργατικού δυναμικού που εργάζεται στα υπόγεια ορυχεία (Bergmannspraemie), ύψους 133 εκατομμυρίων γερμανικών μάρκων.

Άρθρο 2

Η Γερμανία ανακοινώνει στην Επιτροπή, έως τις 30 Ιουνίου 1993, τα πράγματι καταβληθέντα ποσά ενισχύσεων κατά το έτος 1992.

Άρθρο 3

Η παρούσα απόφαση απευθύνεται στην Ομοσπονδιακή Δημοκρατία της Γερμανίας. Βρυξέλλες, 30 Σεπτεμβρίου 1992. Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.